
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	23 iunie 2008

	Nr.
	27/258


R A P O R T
asupra 

propunerii legislative pentru completarea art.24 din Legea nr.448/2006 privind protecţia şi promovarea persoanelor cu handicap (Plx 162/2008) 

şi a
propunerii legislative pentru modificarea şi completarea art.24 din Legea 448/2006 privind protecţia şi promovarea persoanelor cu handicap (Plx 174/2008)
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, cu dezbaterea pe fond în procedură obişnuită, a propunerii legislative pentru completarea art.24 din Legea 448/2006 privind protecţia şi promovarea persoanelor cu handicap (Plx 162/2008) şi a propunerii legislative pentru modificarea şi completarea art.24 din Legea 448/2006 privind protecţia şi promovarea persoanelor cu handicap (Plx 174/2008), prin adresele nr. Plx 162, respectiv nr.Plx 174 din 8 aprilie 2008.

La întocmirea prezentului raport, în conformitate cu prevederile art.68 alin.(1) din Regulamentul Camerei Deputaţilor, Comisia a avut în vedere:

· avizele favorabile ale Consiliului Legislativ (nr.1424/16.10.2007, respectiv 1487/29.10.2007)
· avizul negativ al Consiliului Economic şi Social (nr.2018/29.10.2007 – Plx 174/2007)
· avizele Comisiei juridice, de disciplină şi imunităţi (nr.31/289, respectiv 31/301 din 12.05.2008)

· punctele de vedere, negative, ale Guvernului (nr.2975/08.11.2007, respectiv 3072/15.11.2007).


Propunerile legislative au ca obiect de reglementare completarea art.24 din Legea nr.448/2006 privind protecţia şi promovarea drepturilor persoanelor cu handicap, republicată, cu un text nou care să vizeze scutirea de la plata impozitului pe veniturile din pensii a persoanelor cu handicap grav sau accentuat.

Comisia propune Plenului Camerei Deputaţilor respingerea iniţiativelor legislative din următoarele considerente:
· ambele propuneri legislative încalcă normele de tehnică legislativă pentru elaborarea actelor normative, prevăzute de Legea nr.24/2000, republicată, cu modificările şi completările ulterioare;

· veniturile realizate din pensii sunt supuse impozitului, în limita unui plafon, conform Legii nr.571/2003, cu modificările şi completările ulterioare. Astfel, este impozitată doar partea din pensii ce depăşeşte suma de 1.000 lei.

Ambele propuneri legislative fac parte din categoria legilor organice, conform prevederilor art.73 alin.(3) din Constituţia României, republicată. 

La lucrările comisiei, care au avut loc în 18 iunie 2008, au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

Propunerile legislative a fost respinse de Senat în şedinţa din 19 martie 2008. 
Pentru ambele propuneri legislative, Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Întocmit,
Consilier Elena MESAROŞ

